SKRIFTLIG FORESPØRGSEL E-2483/00

af Theresa Villiers (PPE-DE) til Kommissionen

(24. juli 2000)

Om: Euro-informationskampagnen

1. Hvor meget af de EUR 32 mio., der er bevilget til PRINCE-programmet i 2000, vil blive brugt på euro-informationskampagnen, og hvor meget vil blive brugt i 2001?

2. I meddelelse fra Kommissionen om kommunikationsstrategi i de sidste faser af gennemførelsen af ØMU (KOM(2000) 57) udtaler den følgende:

Kampagnen euroen, en valuta for Europa blev lanceret i 1996 som led i PRINCE-programmet (informationsprogram for EU-borgerne), og der er afsat over 117 mio. hertil i de sidste fire år. I 1998-99 blev ca. to tredjedele brugt gennem aftaler.

Kan Kommissionen forklare, hvordan den anden tredjedel af midlerne blev brugt bortset fra bilaterale aftaler? Modtog Det Forenede Kongerige nogen af disse midler direkte eller indirekte? I bekræftende fald, til hvilke formål? Vil støtten blive videreført i 2000 og 2001?

3. I Viviane Redings skriftlige svar af 12. maj 2000 på min skriftlige forespørgsel E-0922/00(1) udtalte hun, at Kommissionen endnu ikke har indgået nogen bilateral euroaftale med Det Forenede Kongerige, men at Kommissionen var indstillet på at besvare enhver henvendelse om information, der måtte blive rettet til den. Har Kommissionen modtaget nogen henvendelser om information fra Det Forenede Kongeriges regering, siden dette svar blev afgivet? I bekræftende fald, kan den give detaljerede oplysninger herom?

4. Den Europæiske Centralbank har afsat EUR 80 mio. til dens Euro 2002-informationskampagne og vil koncentrere sig om det fysiske udseende af pengesedler og mønter og disses vigtigste sikkerhedsaspekter såvel som information om værdibetegnelser og overgangsprocedurer. Da denne ECB-kampagne har til formål at give borgerne konkrete oplysninger, hvordan kan Kommissionen forsvare sin egen store og dyre kampagne?

(1) EFT C 374 E af 28.12.2000, s. 186.

Svar afgivet på Kommissionens vegne af Pedro Solbes Mira

(16. oktober 2000)

1. Den samlede budgettildeling under post B 3 306 Prince-programmet er for år 2000 på 37 mio.. Af dette beløb er 32 mio. øremærket til eurooplysningskampagner. Da budgetproceduren for 2001 ikke er afsluttet, er det ikke muligt at opgive et nøjagtigt bevillingsbeløb. Det forventes dog, at en budgetramme af samme størrelse vil blive fastsat til oplysning om euroen.

2. Partnerskab med de medlemsstater, som ønsker det, indgås ved hjælp af konventioner (det behørige ministerium Kommissionen). Parlamentet tilknyttes. Der er undertegnet eller står for at skulle undertegnes 13 konventioner for år 2000. Der er tale om alle medlemsstater undtagen Danmark og Det Forenede Kongerige.

Konventionerne med medlemsstaterne lægger beslag på ca. to tredjedele af de disponible bevillinger, og den sidste tredjedel kan finansiere tværnationale partnerskaber med organisationer i det civile samfund (ikke-statslige organisationer, sammenslutninger, forbund) på grundlag af indkaldelser af forslag til projekter, oplysning til tredjelande, fremstilling af grundlæggende og referencebærende værktøj til kommunikation af oplysninger om euroen (hjemmeside på internettet, nyhedsbreve, cd-rom, billedbåndoptagelser), samordningsmøder mellem medlemsstaterne, Den Europæiske Centralbank (ECB) og institutionerne samt meningsundersøgelser.

Finansieringen sker ved hjælp af bevillingerne under post B 3 306, og der er afsat bevillinger for 2001 og 2002, idet der dog skal tages højde for budgetproceduren og deraf følgende beslutninger.

3. Kommissionen har ikke modtaget nogen anmodning om oplysninger fra myndighederne i Det Forenede Kongerige.

4. ECB vil gennemføre en oplysningskampagne med ganske bestemte formål, nemlig: oplysning om euromønternes og -sedlernes sikkerhedsaspekter; forberedelse af den brede offentlighed på genkendelse af euromønter og -sedler og modtagelse af disse. Alle andre aspekter af oplysning om møntunionen og den fælles mønt henhører under medlemsstaternes beføjelser i partnerskab med de europæiske institutioner.

Det ærede medlem bedes betænke, at EF-budgettet fra 1996 til i dag til oplysning om euroen andrager 149,6 mio., dvs. under en halv euro pr. borger for fem år. Dette beløb kan ikke anses for at være højt i betragtning af den store udfordring.